DATA: 30.07.09		
				RĂSPUNS  SOLICITARE	335/23.07.09				                                 
                                                                                                               
Ca urmare a solicitării dvs., cu numărul de înregistrare PC 335/ 23.07.09, adresată Directorului General al companiei TAROM, dna. Ruxandra Brutaru – vă transmitem răspunsul formulat la întrebările dumneavoastră: 

Stimate Domnule Dan Tapalagă,
Clauza de confidenţialitate a fost introdusă în contractul de furnizare de servicii încheiat de către Compania TAROM şi  S.C. C.L.I.R. MEDIA GROUP S.R.L,  la cererea acesteia din urmă, care astfel a înţeles să îşi protejeze drepturile de proprietate, intelectuale precum şi toate celelate drepturi conexe acestora rezultate din realizarea emisiunii “Vreau să fiu stewardesă”.
În susţinerea celor expuse mai sus, vă redăm prevederile Articolului 12 (1) litera c) din LEGEA NR. 544 /2001 privind liberul acces la informaţiile de interes public: “Se exceptează de la accesul liber al cetăţenilor (…) următoarele informaţii: c) informaţiile privind activităţile comerciale sau financiare, dacă publicitatea acestora aducere atingere dreptului de proprietate intelectuală ori industrială, precum şi principiul concurenţei loiale, potrivit legii. ”
Mai mult decât atât, ţinem să precizăm faptul că TAROM nu are calitatea de autoritate contractantă, conform O.U.G. nr. 34/2006 cu modificările şi completările ulterioare.
Autoritatea Naţională pentru Reglementarea Achiziţiilor Publice („A.N.R.M.A.P.”), singura instituţie publică de interes general cu atribuţii în acordarea de consultanţă şi cu rol de suport în aplicarea corectă în materia achiziţiilor publice, a stabilit prin Adresa înregistrată sub nr. 134/18.01.2007 că „[..] S.C. TAROM S.A. nu se încadrează în categoria autorităţilor contractante şi nu are obligaţia de a aplica prevederile legislaţiei în materia achiziţiilor publice”.
La rândul său, Consiliul Naţional de Soluţionare a Contestaţiilor („C.N.S.C.”) s-a pronunţat asupra obligaţiei TAROM de a aplica prevederile O.U.G. nr. 34/2006 stabilind că subscrisa nu are calitate de autoritate contractantă în sensul art.8. Astfel, C.N.S.C. a fost sesizat prin contestaţia nr. 19837/31.10.2007 depusă împotriva TAROM în cadrul unei proceduri organizate pentru atribuirea unui contract de furnizare. Deliberând asupra împrejurărilor cauzei, după o analiză amănunţită a prevederilor legislaţiei în materia achiziţiilor publice, C.N.S.C. a pronunţat Decizia nr. 3649/450C4/4086 din data de 14.12.2007 prin care a respins respectiva contestaţie ca inadmisibilă.  În motivarea deciziei, Consiliul a arătat că TAROM nu este autoritate contractantă în sensul prevederilor art. 8 din O.U.G. nr. 34/2006, întrucât contractele pe care aceasta le atribuie nu au natura unui contract sectorial în sensul art. 229 alin. (2) din O.U.G. nr. 34/2006: prin contract sectorial se înţelege contractul de achiziţie publică care se atribuie în scopul efectuării unei activităţi relevante în sectoarele de utilitate publică – apă, energie, transport, poştă.
În sfârşit, în baza competenţelor de monitorizare a aplicării legislaţiei comunitare a achiziţiilor publice de către Statele Membre ale Uniunii Europene, Comisia Europeană a publicat, la data de 15 decembrie 2008, listele actualizate ale autorităţilor contractante din fiecare Stat Membru al Uniunii Europene inclusiv România. Analizând lista, printre autorităţile contractante din România nu se află şi subscrisa TAROM.
 De altfel şi Ministerul Transporturilor [n.n. în prezent Ministerul Transporturilor şi Infrastructurii] acţionând în dubla sa calitate de acţionar majoritar al TAROM şi, respectiv, minister de resort a precizat că „în conformitate cu prevederile legale în vigoare, Compania TAROM nu este autoritate contractantă în sensul prevederilor art. 8 din O.U.G. nr. 34/2006”. Ministerul Transporturilor arată prin adresa nr.33/185/14.01.2007 că TAROM poate proceda la „elaborarea unui regulament intern şi a unei documentaţii cadru, cu respectarea principiilor prevăzute de O.U.G. nr. 34/2006, pe care să le supună aprobării Consiliului de Administraţie”.
Prin urmare, precizăm că proiectul de televiziune „Vreau să fiu Stewardesă” a fost organizat în baza Regulamentului privind atribuirea contractelor de achiziţie al TAROM, aprobat în şedinţa Consiliului de Administraţie pe data de 28.08.2008, în baza Hotărârii nr. 9/28.08.2008, document care se află postat pe pagina de internet a TAROM şi ale cărui prevederi pot fi studiate de toate persoanele fizice sau juridice interesate. 
Vă asigurăm, încă o dată, atât de bunele practici ale companiei TAROM, cât şi de cele ale partenerilor săi în derularea acestui proiect şi sperăm că am reuşit să răspundem, cât mai clar, întrebărilor dumneavoastră de natură legislativă. 
De asemenea, vă asigurăm de faptul că TAROM doreşte să fie o companie transparentă, dar fără a prejudicia drepturile partenerilor săi, prevăzute prin lege.
Cu respect,
Director general TAROM
Ruxandra BRUTARU